אליעזר איגרא

הרב אליעזר איגרא (נולד בי"א באב תשי"ד, 10 באוגוסט 1954) הוא רב דתי לאומי, כיהן החל ממרץ 2012 ועד 8 באוגוסט 2024 כדיין בבית הדין הרבני הגדול בירושלים, קודם לכן כיהן כדיין וכאב בית הדין בבאר שבע. בעקבות דחיית הבחירות לרבנות הראשית לישראל שימש ממלא מקום נשיא בית הדין הגדול.

== קורות חייו ==
נולד וגדל בשכונת רחביה בירושלים. אביו, יעקב, היה מנהל בית חינוך עיוורים ולאחר מכן הקים את עמותת "קרן אור" שהפעילה מוסד לילדים עיוורים. אמו, אסתר, היא דור שישי בירושלים. למד בבית הספר חורב ולאחר מכן בישיבה התיכונית חורב.

לאחר מכן למד במשך עשר שנים בישיבת ההסדר כרם ביבנה. בין השנים תשל"ב-תשל"ד שירת בצה"ל ולחם במלחמת יום הכיפורים ובמלחמת ההתשה שלאחריה, בגזרת סיני. לאחר המלחמה עבר הסבה לחיל השריון והועבר לגדוד 71, שם הכיר את המג"ד יוני נתניהו ולמד איתו תורה בחברותא. על כך מספר הרב איגרא: "זו הייתה הפעם הראשונה שלמדתי עם חילוני תורה... זה היה לאור נרות כי לא היה לנו חשמל במוצב. דמותו הותירה עלי רושם עז מאוד. קיבלתי ממנו תעודת הוקרה, ולצערי היא נעלמה לי עם השנים".

לאחר נישואיו בכסלו תשל"ו למד בכולל הדיינים שעל יד ישיבת כרם ביבנה. התגורר בעפרה ולאחר מכן היה ממקימי ההתנחלות פסגות וכולל הדיינות ביישוב, בו למד שש שנים. מגיל 35 ובמשך שנים רבות היה רב המושב כפר מימון. החל מאלול תשמ"ז (1987) שימש מספר שנים כראש ישיבת עוד יוסף חי בקבר יוסף.<ref>, עמ' 67</ref>

בשנת 1989 התמנה כדיין בבית הדין הרבני בבאר שבע. בשנת 1998 מונה לאב בית הדין שם. מאז 1999 הוא עומד בראש בית הדין המיוחד לענייני יוחסין באזור הדרום. לקראת הבחירות לרבנות העיר פתח תקווה היה מועמד מטעם הציונות הדתית ומפלגת ש"ס, אך הסיר את מועמדותו.

בשנת 2012 התמנה לדיין בבית הדין הגדול בירושלים, במינוי זמני. לימד בישיבת עוד יוסף חי, בישיבת עתניאל ובבית מוריה בבאר שבע.

בשנת 2013 התמודד הרב איגרא למשרת הרב הראשי לישראל. בפברואר 2013 התכנסה קבוצה של רבנים בציונות הדתית, בהם הרב דב ליאור, הרב יעקב אריאל, הרב מרדכי שטרנברג, הרב שלמה אבינר והרב מרדכי גרינברג, כדי להצביע על מועמד מוסכם למשרה זו. הרב איגרא זכה ברוב קולות המצביעים. מנגד רבנים אחרים של הציונות הדתית, כדוגמת הרב אהרון ליכטנשטיין, הרב יעקב מדן והרב נחום אליעזר רבינוביץ הביעו תמיכה ברב דוד סתיו. יומיים לפני הבחירות הודיע על פרישתו מההתמודדות. באותה שנה פרש הרב איגרא מתפקידו כרב של כפר מימון. בשנת 2015 עבר לגור בירושלים בשכונת "משכנות האומה".

בשנת ה'תשע"ו התמנה לחבר של קבע בבית הדין הרבני הגדול.

בדצמבר 2023 מונה להרכב מיוחד לדיון במקרי עגינות כתוצאה ממלחמת חרבות ברזל, לצד הרבנים דוד לאו וצבי בן יעקב.

ב-2023, לקראת הבחירות לרבנות הראשית, הביע הרב איגרא את רצונו להתמודד למשרת הרב הראשי לישראל<ref></ref>. הוא הופיע בפני ועדה של רבני הציונות הדתית בראשות הרב יעקב אריאל שהתכנסה לבחירת מועמד מוסכם מטעם הציונות הדתית, אך בסופו של דבר הוועדה בחרה ברב מאיר כהנא.<ref></ref> על אף שההופעה בפני הוועדה כללה התחייבות שלא להתמודד בניגוד להחלטתה, במאי 2024, בעקבות קריאות בציבור לביטול החלטת הוועדה, קרא הרב דוב ליאור לרב איגרא להתמודד למשרת הרב הראשי לישראל.<ref></ref> לאחר שהבחירות לרבנות הראשית נדחו, ועלה חשש שהרב איגרא לא יוכל להתמודד משום שיעבור את גיל 70, עתר הרב איגרא לבג"ץ, שהורה כי יש לאשר את מועמדותו גם לאחר שיעבור את גיל 70, מכיוון ש"מועמד שעמד מבחינת גילו בתנאים להתמודדות על תפקיד הרב הראשי במועד האחרון לקיום הבחירות על פי החוק, יהיה רשאי להתמודד בבחירות גם במועד הנדחות".<ref></ref>

ב-2 ביולי 2024 מונה לממלא מקום של נשיא בית הדין הרבני הגדול, עד לבחירת רבנים ראשיים, ולאחר שהגיע לגיל 70 עבר התפקיד לרב מיכאל עמוס.<ref></ref>

==משפחתו==
נשוי לרוחמה (לבית נאומבורג), יועצת חינוכית ושדכנית. לזוג תשעה ילדים ועשרות נכדים. בנו הרב אריאל הוא רב היישוב שלומית ור"מ בישיבה תיכונית נווה. בנו, אורי, היה כתב הדתות של גלי צה"ל. בנו, הרב יוסי, הוא ראש ישיבת מדברה כעדן לצעירים במצפה רמון.

אחותו ימימה נשואה לרב חיים גנץ ראש ישיבת מעלה אליהו בתל אביב. גיסיו הם הרב אסף נאומבורג, ראש הישיבה התיכונית נווה והרב עמיאל נאומבורג, ר"מ בישיבת נצר מטעי באריאל.

בפבואר 2023 בפיגוע הירי בחווארה נרצחו נכדי גיסו הלל ויגל יניב.<ref></ref>

אחיו ישראל נשוי לאחותו של הרב דוד כהן ראש ישיבת חברון כנסת ישראל.

== קישורים חיצוניים==

* 
* 
* [https://www.inn.co.il/tags/הרב_אליעזר_איגרא/ כל הכתבות על הרב אליעזר איגרא], באתר ערוץ 7

==הערות שוליים==

קטגוריה:בוגרי ישיבת כרם ביבנה
קטגוריה:בוגרי מכון בני דוד פסגות
קטגוריה:רבני הציונות הדתית בישראל
קטגוריה:דייני בית הדין הרבני הגדול
קטגוריה:רבני מושבים
קטגוריה:כפר מימון: אישים
קטגוריה:בוגרי ישיבת חורב-ירושלים
קטגוריה:אבות בתי דין
קטגוריה:פסגות: אישים
קטגוריה:מייסדי התנחלויות
קטגוריה:חיילי צה"ל במלחמת יום הכיפורים
קטגוריה:ישראלים שנולדו ב-1954